13.4.2022.
HR
Službeni list Europske unije
C 160/13
IV.
(Obavijesti)
OBAVIJESTI INSTITUCIJA, TIJELA, UREDA I AGENCIJA EUROPSKE UNIJE
VIJEĆE EUROPSKE UNIJE Zaključci Vijeća o izradi europske strategije za ekosustav kulturnih i kreativnih industrija (2022/C 160/06)
VIJEĆE EUROPSKE UNIJE,
PODSJEĆAJUĆI NA:
1.
temeljnu ulogu koju kultura i sloboda stvaranja imaju za Europsku uniju i njezine građane u jačanju naših demokracija i vrijednosti, u razvoju naše mašte, u napretku naših društava, vitalnosti naših lokalnih područja, kvaliteti našeg životnog okružja i dobrobiti pojedinaca;
2.
ključnu ulogu koju kulturni i kreativni sektori i industrije (CCSI), koji se još nazivaju i ekosustavom kulturnih i kreativnih industrija (CCIE), imaju u izradi zajedničke baštine, zajedničkih referenci i kulture sutrašnjice, koji su ključni za kontinuirani procvat europske kulturne raznolikosti, imajući na umu da su kulturni i kreativni sektori i industrije vrlo raznolika skupina s različitim prioritetima i uvjetima;
3.
područje djelovanja ekosustava kulturnih i kreativnih industrija, kako je definirano u Godišnjem izvješću o jedinstvenom tržištu za 2021 (1)., u kojem se analizira 14 industrijskih ekosustava koje su službe Komisije utvrdile u vezi s novom industrijskom strategijom iz 2020 (2). te u brojnim relevantnim dokumentima navedenima u Prilogu;
4.
gospodarsku važnost ekosustava kulturnih i kreativnih industrija, koji je 2019.
procijenjen na 3,95 % dodane vrijednosti EU-a (477 milijardi EUR), s 8,02 milijuna zaposlenih u tom sektoru i 1,2 milijuna poduzeća, od kojih su 99,9 % mala i srednja poduzeća (MSP-ovi) (3);
5.
znatan utjecaj pandemije bolesti COVID-19 na kulturno i kreativno gospodarstvo te potrebu za daljnjim jačanjem otpornosti ekosustava kulturnih i kreativnih industrija i dvostruke tranzicije (zelene i digitalne) unutar Europske unije kako bi se dopunio učinak Europskog mehanizma za oporavak i otpornost te omogućilo ostvarivanje njegova punog potencijala kao pokretača gospodarskog rasta i otvaranja radnih mjesta te globalne konkurentnosti EU-a;
(1) Radni dokument službi Komisije 2010 SWD(2021) 351 final, str. 98–104.
„Kulturne i kreativne industrije raznolika su skupina.
Najveće su industrije audiovizualne (televizija, videoigre, videoigre na zahtjev, kino, proširena i virtualna stvarnost), glazba, knjige i izdavaštvo, oglašavanje, kulturna baština (muzeji, povijesni lokaliteti), izvedbe (kazalište, ples) i vizualne umjetnosti.”
Ta široka definicija temelji se na okviru za kulturnu statistiku UNESCO-a iz 2009., zelenoj knjizi Europske komisije „Iskorištavanje potencijala kulturnih i kreativnih industrija” i Uredbi o programu Kreativna Europa.
(2) Komunikacija „Ažuriranje nove industrijske strategije za 2020.: izgradnja snažnijeg jedinstvenog tržišta za oporavak Europe” C(2021/350).
(3) Radni dokument službi Komisije 2010 SWD(2021) 351 final, str. 98–104.
(https://ec.europa.eu/info/sites/default/files/swd-annualsingle-market-report-2021_en.pdf).